Οικογένεια Δεληγεώργη

thumb|250px|Ο Επαμεινώνδας Δεληγεώργης
Η **Οικογένεια Δεληγεώργη** ήταν οικογένεια πολιτικών με καταγωγή από το Μεσολόγγι.

## Ιστορικά στοιχεία

Γενάρχης της οικογένειας φέρεται να είναι ο Δημήτριος (Μήτρος) Δεληγεώργης (1785 - 1860), ο οποίος σε έγγραφα της εποχής συναντάται και ως Δελιγεωργόπουλος ή Δελιγιοργόπουλος. Πριν το 1821 δούλευε ως γραμματέας στον Αλή Πασά ενώ με την έκρηξη της επανάστασης του 1821 προσκλήθηκε από τη διοίκηση ως Μεσολογγίτης για να συμμετάσχει στη στελέχωση της κεντρικής διοίκησης.

Ο διορισμός του στη θέση του φρουράρχου του Μεσολογγίου ενίσχυσε σημαντικά την κοινωνική και οικονομική του θέση. Έτσι το 1847 εκλέχτηκε σε αρκετά μεγάλη ηλικία βουλευτής με την υποστήριξη της αυλής του Όθωνα. Παράλληλα ο γιος του, Επαμεινώνδας Δεληγεώργης (1829-  1879), μετέπειτα πρωθυπουργός της Ελλάδας, ως φοιτητής της νομικής είχε αναπτύξει έντονο αντιδυναστικό αγώνα, γεγονός που επέφερε σύγκρουση μεταξύ πατέρα - γιου. Γνωστός ήδη από τα φοιτητικά του χρόνια, διέπρεψε ως δικηγόρος και οργάνωσε γύρω από αυτόν έναν ευρύ κύκλο πολιτικών και δημοσιογράφων. Σε συνδυασμό με τον γάμο με την Ξανθή Γιουρδή, κόρη του πολιτικού και προέδρου της βουλής Λαζάρου Γιουρδή, ο Επαμεινώνδας πέτυχε να εκλεγεί το 1859 βουλευτής Μεσολογγίου.

Την περίοδο 1865 - 1877 σχημάτισε έξι φορές κυβέρνηση. Μετά τον θάνατό του, ο αδερφός του Λεωνίδας Δεληγεώργης (1839-1928) ανέλαβε τα ηνία του κόμματος του πετυχαίνοντας μάλιστα και την εκλογή του στη βουλή. Όμως η άνοδος του Χαρίλαου Τρικούπη, τον οποίο κατάφερε να ξεπεράσει μόνο στις εκλογές του 1895, και του Θεόδωρου Δεληγιάννη εξασθένησαν το κόμμα του και του έδωσαν δευτερεύοντα ρόλο. Έτσι με τον θάνατο και του Λεωνίδα Δεληγεώργη το 1928 η οικογένεια έκλεισε τον κύκλο της στην πολιτική ζωή του τόπου.

Όσον αφορά στην οικονομική της κατάσταση ήδη από την περίοδο της επανάστασης του 1821, ο Μήτρος Δεληγεώργης με σωστές κινήσεις είχε καταφέρει να αποκτήσει τεράστια κτηματική περιουσία, η οποία διασφάλιζε στην οικογένεια τους απαραίτητους οικονομικούς πόρους. Χαρακτηριστικό είναι ότι τα περισσότερα μέλη της οικογένειας σπούδασαν, και η πλειονότητα αυτών στο εξωτερικό. Τα παιδιά του Μήτρου όμως, παρ´ολο που ζούσαν άνετα δεν ήταν εύπορα αν αναλογιστεί κανείς ότι οι οφειλές του Επαμεινώνδα στο δημόσιο ανέρχονταν σε πολλές δεκάδες χιλιάδες δραχμές.

Αντίθετα ο Λεωνίδας είχε κληρονομήσει μεγάλο μέρος της τεράστιας περιουσίας του πεθερού του Ζωγράφου (ενδεικτικά αναφέρεται αγρόκτημα 45.670 στρεμμάτων στα Τρίκαλα). Το 1920 το κράτος απαλλοτρίωσε το αγρόκτημα αποζημιώνοντας μεν τον Λεωνίδα, όχι όμως ικανοποιητικά. Η κληρονομιά του Λεωνίδα ίσα που ξεπερνούσε τις 400.000 δραχμές, ποσό όχι αρκετά μεγάλο για την εποχή. Έτσι η οικογένεια περιήλθε σε φάση οικονομικής και πολιτικής παρακμής. Το σπίτι του Επαμεινώνδα Δεληγεώργη στην Αθήνα διατηρείται ακόμα και σήμερα στη συμβολή των οδών Ακαδημίας και Κανάρη. Είναι έργο του Τσίλλερ και είναι στην ιδιοκτησία του μετοχικού ταμείου πολιτικών υπαλλήλων.

Η οικογένεια Δεληγεώργη σύναψε επιγαμιαίους δεσμούς με σημαντικές οικογένειες της Ελλάδας. Οι οικογενειακοί δεσμοί, κυρίως αυτοί των γιων του Μήτρου Δεληγεώργη, βοήθησαν σημαντικά στην επιτυχημένη πολιτική σταδιοδρομία του Επαμεινώνδα Δεληγεώργη. Ο Μήτρος Δεληγεώργης (1785 - 1860) νυμφεύθηκε την Χρυσάιδω Μπενεδέτου, κόρη εύπορης οικογένειας, και απέκτησαν πέντε παιδιά, την Πηνελόπη, μετέπειτα σύζυγο του γιατρού Αθανάσιου Ν. Δροσίνη, οι οποίοι παρέμειναν άτεκνοι, την Μαρία, μετέπειτα σύζυγο του Φιλάρετου, τον Θεμιστοκλή, άγαμο, τον Επαμεινώνδα (1829-  1879) και τον Λεωνίδα (1839 - 1928). Ο Επαμεινώνδας παντρεύτηκε την Ξανθή Γιουρδή, κόρη του Υδραίου πολιτικού και προέδρου της Βουλής Λάζαρου Γιουρδή, και μαζί απέκτησαν έξι παιδιά, τον Δημήτριο (1860 - ;), δικαστικό στο επάγγελμα και άγαμο, την Πηνελόπη (;-1947), μετέπειτα σύζυγο του Αλέξανδρου Περόγλου, την Μαρία, άγαμη, τον Κωνσταντίνο (1876 - 1914), αξιωματικό του πολεμικού ναυτικού, την Ελένη, μετέπειτα σύζυγο του Νικόλαου Φιλάρετου και την Ελίζα (1880-1966), μετέπειτα σύζυγο του Μιλτιάδη Μαλακάση (1864 - 1943), με τον οποίο απέκτησε μια κόρη τη Ζωή (1913-1976), η οποία παντρεύτηκε τον Νικόλαο Ραυτόπουλο (1900-1975), αποκτώντας μαζί δύο παιδιά, τον Μαρίνο (1935-) και τον Δημήτριο (1939-). Ο έτερος αδερφός, Λεωνίδας Δεληγεώργης παντρεύτηκε την Θεανώ Ζωγράφου (1858-1922), κόρη του μεγαλοκτηματία και τραπεζίτη Χρηστάκη Ζωγράφου. Μαζί απέκτησαν πέντε παιδιά, την Σοφία (1880-1938), άγαμη, τον Επαμεινώνδα (1883-1909), διπλωμάτη και άγαμο, την Αλεξάνδρα-Ελένη (1885), τον Αλέξανδρο (1890-1940), διπλωμάτη και άγαμο, και την Δώρα (1888 - 1966), μετέπειτα σύζυγο του Κωνσταντίνου Τιμολέοντος Βάσου (1886 - 1963), γόνου της γνωστής οικογένειας των στρατιωτικών, με τον οποίο απέκτησε δύο παιδιά, τον Αλέξανδρο (1917 - 1948) και την Άλμα (1919 - 2001), μετέπειτα σύζυγο του Ιωάννη Τσερεζόλε.

## Μέλη

* Δημήτριος (Μήτρος) Δεληγεώργης, φρούραρχος Μεσολογγίου, βουλευτής, σύζυγος Μπενεδέτου και γενάρχης της οικογένειας
** Επαμεινώνδας Δεληγεώργης, πρωθυπουργός της Ελλάδας, σύζυγος Ξανθής Λαζάρου Γιουρδή και γιος του Δημητρίου
*** Κωνσταντίνος Δεληγεώργης, αξιωματικός του Πολεμικού Ναυτικού, σύζηγος της Άννας Λεκάνογλου και γιος του Επαμεινώνδα
*** Έλενα Δεληγεώργη, σύζυγος του Νικολάου Φιλάρετου και κόρη του Επαμεινώνδα
*** Δημήτριος Δεληγεώργης, αρεοπαγίτης και γιος του Επαμεινώδα
*** Ελίζα Δεληγεώργη, σύζυγος Μιλτιάδη Μαλακάση και κόρη του Επαμεινώνδα
**** Ζωή Μαλακάση, σύζυγος Νικολάου Ραυτόπουλου και κόρη της Ελίζας
***** Μαρίνος Ραυτόπουλος, διπλωμάτης και γιος της Ζωής
** Λεωνίδας Δεληγεώργης, σύζυγος Θεανούς Χρηστάκη Ζωγράφου
*** Επαμεινώνδας Λ. Δεληγεώργης, διπλωμάτης, ποιητής και γιος του Λεωνίδα
*** Αλέξανδρος Δεληγεώργης, διπλωμάτης και γιος του Λεωνίδα
*** Δώρα Δεληγεώργη, σύζυγος Κωνσταντίνου Τιμολέοντος Βάσσου και κόρη του Λεωνίδα
**** Αλέξανδρος Βάσσος, γιος της Δώρας
** Πηνελόπη Δεληγεώργη, σύζυγος του Αθανασίου Νικολάου Δροσίνη και κόρη του Δημητρίου

## Παραπομπές


## Εξωτερικοί σύνδεσμοι
*